**Likumprojekta**

**"Grozījumi** **Latvijas Administratīvo pārkāpumu kodeksā"**

**sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts izstrādāts, lai nodrošinātu Ministru kabineta 2010.gada 30.marta sēdes protokola Nr.16 47§ 9.punktā paredzētā uzdevuma izpildi - sagatavot un finanšu ministram iesniegt noteiktā kārtībā nepieciešamos grozījumus likumā „Par Valsts ieņēmumu dienestu”, kas paredzētu pilnveidot vienkāršoto uzņēmumu likvidācijas procesu, kā arī 10.punktā dotā uzdevuma izpildi, kas paredz sagatavot nepieciešamos grozījumus Latvijas Administratīvo pārkāpumu kodeksā, kas paredzētu paplašināt Valsts ieņēmumu dienesta kompetenci ar tiesībām piemērot personai sodu „tiesību atņemšana uz visu veidu komercdarbību” vai „tiesību atņemšana ieņemt noteiktus amatus”. |
| 2. | Pašreizējā situācija un problēmas | Lai varētu apturēt tādu nodokļu maksātāju saimniecisko darbību, kuri veic „fiktīvus” darījumus, pēc VID ieskatiem ir nepieciešams ne tikai tos izslēgt no ar pievienotās vērtības nodokli apliekamo personu reģistra, bet arī liegt nodarboties vispār ar saimniecisko darbību. Šobrīd spēkā esošajos normatīvajos aktos ir noteikts, ka nodokļu maksātājam var liegt nodarboties ar saimniecisko darbību tikai tad, kad ir pieņemts tiesas nolēmums. Minētais process kavē iespējami ātri apturēt „fiktīvu” nodokļu maksātāju saimniecisko darbību. Paredzēts paplašināt to gadījumu loku, kuros komersanta darbība var tikt apturēta, liedzot turpināt normatīvajiem aktiem neatbilstošu komercdarbību. Apturot saimniecisko darbību, tiks veikti papildus komersanta darbību ierobežojošie pasākumi, piemēram, speciālo atļauju (licenču) anulēšana, norēķinu operāciju apturēšana, struktūrvienību vai citu saimnieciskās darbības veikšanas vietu noplombēšana vai aizzīmogošana. Ir nepieciešams noteikt atbildību, ja nodokļu maksātājs, kuram Valsts ieņēmumu dienests ir apturējis saimniecisko darbību, pilda maksājumu saistības vai veic darījumus.  Ir nepieciešams noteikt atbildību par skaidras naudas lietošanas ierobežojumu neievērošanu. Šobrīd saskaņā ar likuma „Par nodokļiem un nodevām” 30.pantu, nodokļu maksātājiem, kas veic saimniecisko darbību, ir jādeklarē tikai savstarpēji ar otru saimnieciskās darbības veicēju skaidrā naudā veiktie darījumi, kuru summa mēneša ietvaros pārsniedz 3000 latus, taču likums neparedz, ka šīm personām būtu jādeklarē arī ar fizisku personu (kas neveic saimniecisko darbību) veiktie darījumi, ja to summa mēneša ietvaros pārsniedz konkrētu summu. Tādējādi kontrolējošai iestādei nav īsti skaidra priekšstata par patieso darījumu, kas tiek veikti starp saimnieciskās darbības veicēju un personu, kas neveic saimniecisko darbību, būtību un apjomu. Turklāt uz šo brīdi, noteiktā summa, kuru sasniedzot, darījums ir jādeklarē vai arī darījums vispār nedrīkst tikt veikts, ir pārāk augsta, tāpēc tā būtu samazināma un līdz ar to ir precizējami panti attiecībā uz atbildību par skaidrās naudas lietošanas ierobežojumu neievērošanu. |
| 3. | Saistītie politikas ietekmes novērtējumi un pētījumi | Nav attiecināms. |
| 4. | Tiesiskā regulējuma mērķis un būtība | * paredzēt administratīvo atbildību gadījumā, ja nodokļu maksātājs pēc saimnieciskās darbības apturēšanas turpina veikt darījumus; * precizēt un papildināt atbildību par skaidras naudas lietošanas ierobežojumu neievērošanu |
| 5. | Projekta izstrādē iesaistītās institūcijas | Valsts ieņēmumu dienests |
| 6. | Iemesli, kādēļ netika nodrošināta sabiedrības līdzdalība | Likumprojekts paredz nodokļu maksātājiem labvēlīgas normas. Attiecībā uz nelabvēlīgajām normām – jau šobrīd likumā „Par nodokļiem un nodevām” ir paredzēts regulējums nodokļu maksātāja saimnieciskās darbības apturēšanai, šis regulējums šobrīd tiek pilnveidots, lai būtu reāli piemērojams un līdz ar to ir nosakāma arī atbildība. Grozījumi attiecībā uz normām par skaidro naudas lietošanas ierobežojumu pārkāpumiem daļēji izriet no Pasākumu plāna ēnu ekonomikas apkarošanai un godīgas konkurences nodrošināšanai 2010.-2013.gadam, kas apstiprināts ar Ministru kabineta 2010.gada 26.augusta rīkojumu Nr.513, kas sabiedrībai bija zināms jau pagājušajā gadā. |
| 7. | Cita informācija | Tieslietu ministrijas izstrādāto likumprojektu „Grozījumi Komerclikumā” (VSS-375) un Tieslietu ministrijas izstrādāto likumprojektu „Grozījumi Latvijas administratīvo pārkāpumu kodeksā”” (VSS-415). Likumprojekts ”Grozījumi Latvijas Administratīvo pārkāpumu kodeksā” papildina vairākus likuma pantus ar sankciju ”atņemot tiesības ieņemt noteiktus amatus komercsabiedrībās”, piemēram, likuma 41.pantā minētās sankcijas – atņemt tiesības ieņemt noteiktus amatus komercsabiedrībās” par darba līguma nenoslēgšanu rakstveida formā atkārtoti gada laikā Valsts darba inspekcija piemēros, sadarbojoties arī ar Valsts ieņēmumu dienestu, kurš sniegs informāciju. Tāpat likumprojekts paredz paplašināt Latvijas Administratīvo pārkāpumu kodeksa 159.7 panta otrās daļas sankciju ar Valsts ieņēmumu dienesta tiesībām valdes loceklim atņemt tiesības ieņemt noteiktus amatus komercsabiedrībās. |

|  |  |  |
| --- | --- | --- |
| **II. Tiesību akta projekta ietekme uz sabiedrību** | | |
| 1. | Sabiedrības mērķgrupa | Likumprojekta tiesiskais regulējums attiecināms gan uz nodokļu administrāciju, t.i., Valsts ieņēmumu dienestu, gan nodokļu maksātājiem.  Attiecībā uz saimnieciskās darbības apturēšanu 2011.gada 5 mēnešos 892 tematiskajās pārbaudēs konstatēti pārkāpumi, t.sk., 38 pārbaudēs konstatēts, ka ar 77 darba ņēmējiem nav noslēgti darba līgumi. Paskaidrojumu reģistrā ir iekļauta informācija par 1635 uzņēmumiem (saistībā ar fiktīvo uzņēmējdarbību), it sevišķi pēdējā laikā tiek saņemti ļoti daudz paskaidrojumi, jo personas, lūdzot sociālo palīdzību, ir konstatējušas, ka ir iesaistītas fiktīvos uzņēmumos, un līdz ar to pabalsts no valsts, no pašvaldības nepienākas. Tādējādi personas ir ieinteresētas interesēties par savu statusu un ja, piemēram, par samaksu ir piekritušas iesaistīties komercdarbībā, tādējādi atbalstot fiktīvo uzņēmējdarbību, šobrīd ir gatavas atzīt šo pārkāpumu, lai gūtu iespēju pretendēt uz pabalstiem un saņemt tos. 2011.gada 5 mēnešos no VID ar PVN apliekamo personu reģistra pēc VID iniciatīvas ir izslēgtas 2924 personas, šāda izslēgšana būtu uzskatāma par ierobežojošu pasākumu saimnieciskās darbības veikšanai.  Attiecībā uz skaidras naudas ierobežojumiem, 2011.gada 5 mēnešos ir sodīti 66 nodokļu maksātāji, kuru darījumu summa ir pārsniegusi Ls 10000, ņemot vērā ar likumprojektu darījuma summa tiek samazināta uz Ls 5000, prognozējams, ka pārkāpēju skaits būs lielāks. 2010.gadā ir sodīti 4 nodokļu maksātāji, kas nav deklarējuši darījumus, kas pārsniedz Ls 3000, bet nepārsniedz Ls 10000. 2010.gadā ir deklarēti 11 260 skaidrā naudā veiktie darījumi, ieviešot likumprojektā iekļautās normas, deklarēto darījumu skaitam ir jāpalielinās, ņemot vērā, ka summa, kuru sasniedzot skaidrā naudā veiktais darījums ir deklarējams, ir samazināta no Ls 3000 uz Ls 1000. |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Nav attiecināms. |
| 3. | Tiesiskā regulējuma  finansiālā ietekme | Ņemot vērā likumprojektā iekļautos jaunos sodus un to, ka skaidrā naudā veikta darījuma summa, kura būtu deklarējama vai, sākot no kuras darījumu skaidrā naudā nevar veikt, samazinās, uzliktie naudas sodi kopumā varētu palielināties. |
| 4. | Tiesiskā regulējuma nefinansiālā ietekme | Nav attiecināms. |
| 5. | Administratīvās procedūras raksturojums | Nav attiecināms. |
| 6. | Administratīvo izmaksu monetārs novērtējums | Nav attiecināms. |
| 7. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |

|  |  |  |  |
| --- | --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | | |
| 1. | | Nepieciešamie saistītie tiesību aktu projekti | Likumprojekts Ministru kabinetā un Saeimā ir izskatāms vienlaicīgi ar:  1) likumprojektu „Grozījumi likumā “Par nodokļiem un nodevām””, kas regulē jautājumus par transfertcenām, precizē normas attiecībā uz skaidras naudas lietošanas ierobežojumiem un nosaka regulējumu attiecībā uz saimnieciskās darbības apturēšanu normatīvo aktu pārkāpumu gadījumos – atbildīgā Finanšu ministrija  2) likumprojektu „Grozījumi likumā “Par Valsts ieņēmumu dienestu””, kas nosaka tiesības Valsts ieņēmumu dienesta ģenerāldirektoram un viņa vietniekiem, Valsts ieņēmumu dienesta ģenerāldirektora pilnvarotajiem struktūrvienību vadītājiem un viņu vietniekiem nodokļu administrēšanā pieņemt lēmumu par kapitālsabiedrības darbības piespiedu izbeigšanu un likvidāciju – atbildīgā Finanšu ministrija  Tieslietu ministrija ir izstrādājusi likumprojektu „Grozījumi Komerclikumā”, kas ir saistīts ar Finanšu ministrijas izstrādātajiem likumprojektiem, un nosaka, kādus statusus komercsabiedrībā aizliegts ieņemt personai, kurai ir atņemtas vai ierobežotas tiesības uz visu veidu komercdarbību vai uz noteiktiem amatiem komercsabiedrības pārvaldes institūcijās, kā arī paredz regulējumu attiecībā uz sabiedrības darbības izbeigšanu, pamatojoties uz nodokļu administrācijas lēmumu - atbildīgā Tieslietu ministrija |
| 2. | | Cita informācija | Nav |
| **V. Tiesību akta projekta atbilstība Latvijas Republikas starptautiskajām saistībām** | | |
| Likumprojekts šo jomu neskar. | | |

|  |
| --- |
| **VI. Sabiedrības līdzdalība un šīs līdzdalības rezultāti** |
| Likumprojekts šo jomu neskar |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Finanšu ministrija un Valsts ieņēmumu dienests. |
| 2. | Projekta izpildes ietekme uz pārvaldes funkcijām | Projektā paredzēto regulējumu nodrošinās Valsts ieņēmumu dienests savu funkciju ietvaros |
| 3. | Projekta izpildes ietekme uz pārvaldes institucionālo struktūru.  Jaunu institūciju izveide | Jaunas valsts institūcijas netiek radītas. Likumprojekta izpilde notiks esošo valsts institūciju ietvaros. |
| 4. | Projekta izpildes ietekme uz pārvaldes institucionālo struktūru.  Esošu institūciju likvidācija | Esošās institūcijas netiek likvidētas. Likumprojekta izpilde notiks esošo valsts institūciju ietvaros. |
| 5. | Projekta izpildes ietekme uz pārvaldes institucionālo struktūru.  Esošu institūciju reorganizācija | Esošās institūcijas netiks reorganizētas vai arī apvienotas. Likumprojekta izpilde notiks esošo valsts institūciju ietvaros. |
| 6. | Cita informācija | Nav. |

Finanšu ministrs A.Vilks

2011.08.31. 10:56

1267

Tatjana Trenko, 67083983

[Tatjana.Trenko@fm.gov.lv](mailto:Gunta.Puzule@fm.gov.lv)